འཁྲབ་ཚན་དེའི་ནང་གི་གྱང་གི་རིག་གནས་ལ་མཚོན་ན་ཆེས་ཕུན་སུམ་ཚོགས་པ་ཞིག་སྟེ།དེའང་རི་བོ་ཆེའི་གཙུག་ལག་ཁྲ་འཁྱིལ་མ་འདིའི་ནང་གི་སྐུ་གསུང་ཐུགས་རྟེན་རྩ་ཆེན་ཡིན་པ་མ་ཟད་དེ་དག་བརྟན་པོར་འཛིན་མཁན་གྱི་ལྷ་ཁང་འདིའི་མཛེས་ཤིང་བརྗིད་ཆགས་པའི་འོག་ཁང་གྱང་ལས་གྲུབ་པ་ཡིན་ལ།དེ་ལྟ་བུའི་གྱང་དེ་ནི་གཙུག་ལག་ཁྲ་འཁྱིལ་མ་མ་བཞེངས་པའི་གོང་རོལ་ནས་ས་ཆ་འདིའི་མི་རྣམས་ཀྱི་སྡོད་ཁང་ལས་བྱེད་ཀྱི་ལག་ཤེས་ཕུན་སུམ་ཚོགས་པ་ཞིག་ཏུ་གྲུབ་ཡོད་པ་སྨོས་ག་ལ་དགོས།མདོར་ན་ཆེས་གདོད་མའི་དུས་ཀྱི་གྱང་གི་རིག་གནས་ལས་བརྒྱུད་ཡོང་བའི་ལག་ཤེས་ཁྱད་པར་ཅན་ཞིག་ཡིན་ཕྱིར་ལོ་རྒྱུས་ཀྱི་རྒྱབ་ལྗོངས་རིང་ཞིང་།གྱང་རྡུང་སྟངས་ཀྱི་ཐད་ནས་གྱང་གླུ་ཁོ་ན་ལ་མཚོན་ན་གླུ་ཚིག་བརྒྱ་ཕྲག་འགའ་ལས་གྲུབ་ཅིང་གླུ་ཚིག་རེ་རེ་ལའང་གདངས་དབྱས་མི་འདྲ་བ་རེ་རེ་དང་།གདངས་དབྱངས་རེ་རེ་ལའང་ཐུན་མོང་མ་ཡིན་པའི་འདེགས་འཇོག་འགྱུར་ཁུག་གི་རྣམ་འགྱུར་མི་འདྲ་བ་རེ་རེ།དེ་རེ་རེ་ལའང་གནའ་བོའི་སེམས་ཁམས་དང་ཚོར་བ་མཚོན་པའི་ཁྱད་ཆོས་མི་འདྲ་བ་རེ་རེ་ཡོད་པ་དེ་འདྲ་ཞིག་རེད།གར་སྟབས་ལ་མཚོན་ན་ཞི་བ་དང་དྲག་པོ་སོགས་གར་གྱི་ཉམས་དུ་མ་འདུས་ཤིང་ངལ་གསོ་བའི་སྐབས་ཀྱི་ཉམས་དང་།དྲག་ཏུ་འཁྲབ་པའི་སྐབས་ཀྱི་ཉམས།རིམ་གྱིས་ཕྱོགས་བཞི་རུ་ཁ་གྱུ་སྟེ་ཤུགས་ཀྱིས་རྡུང་བའི་ཉམས།དེ་དག་ལའང་གཉིས་རྡུང་དང་སུམ་རྡུང་།བཞི་རྡུང་།བཞི་མ་བཞི་ལིང་སོགས་ཀྱི་ཉམས་མི་འདྲ་བ་དུ་མ་ཡོད་ཕྱིར་ངོམས་པ་མེད་པའི་ལྟད་མོ་དང་རྫོགས་མཐའ་མེད་པའི་སྙན་དབྱངས།རྩེད་དགའ་རྒྱས་པའི་ཚོར་འདུ།སྤྲོ་སེམས་འཁོར་བའི་འགུལ་སྐྱོད།ངལ་དུབ་བྲལ་བའི་ཁྱད་ཆོས།མགྱོགས་པོར་ཐོན་པའི་གྲུབ་འབྲས་སོགས་བརྗོད་ཀྱིས་མི་ལངས་པའི་ཡོན་ཏན་དུ་མ་ཡོད་ལ།ལག་ཆའི་སྐོར་ནས་གྱང་རྡུང་སའི་གྱང་ཐོ་དང་།ས་ཁུར་སའི་སེལ་ཕོ།གྱང་རམ།འཇིང་ཕུར།འཇིང་ཐགགྱང་རྩིབ་སོགས་མདོར་ན་སྣ་མང་དང་སྟབས་བདེའི་རང་བཞིན་ཅན་གྱི་ཡོ་བྱད་དུ་མ་འདུས་པའི་ངོ་མཚར་ཅན་གྱི་གནའ་བོའི་ལས་ཀ་ཞིག་ཡིན།དེ་བཞིན་གྱང་ས་བརྟག་ཐབས་དང་།གྱང་རམ་སྤར་ཐབས།གྱང་ས་ཁུར་ཐབས།གྱང་རྐས་ལས་ཐབས།གྱང་སའི་སྐམ་རློན།རྡེའུ་མང་ཉུང་།གྱང་དཔོན་གྱི་བཀོད་བསྒྲིགས་སོགས་གང་ལ་བསམ་ཡང་འཛམ་གླིང་གི་ས་ཁུལ་གང་དུའང་རི་བོ་ཆེའི་གྱང་གི་རིག་གནས་ལྟ་བུའི་ཕུན་སུམ་ཚོགས་པ་ཞིག་ཕལ་ཆེར་མེད་པ་ལྟ་བུ་རེད།དེའི་རྐྱེན་གྱིས་དེང་སང་ཨར་འདམ་གྱི་མཁོ་སྤྱོད་འདི་སྲང་ལམ་དོག་པོའི་ཉོབས་ལུད་ལྟར་ཕྱོགས་ནས་ཕྱོགས་སུ་དར་ཞིང་མཆེད་དེ་མི་རྣམས་ཀྱིས་རང་གི་ལུས་ཁམས་ཀྱི་བདེ་ཐང་ལ་བསམ་བློ་གཏན་ནས་མི་བཏང་བར་མགྱོགས་ཚད་ཁོ་ན་ལ་མགོ་འཁོར་ཏེ་རང་གི་མེས་པོ་ནས་བརྒྱུད་ཡོང་བའི་རིན་བྲལ་གྱི་ནོར་བུ་འདི་ཉིད་གཏན་དུ་བརྗེད་ལ་ཉེ་བ་དྲན་གསོ་ཡོང་ཕྱིར་དང་།ལོ་རྒྱུས་ཀྱི་གཟི་བྱིན་འབར་བའི་གཙུག་ལག་ཁྲ་འཁྱིལ་མའི་ལྷ་ཁང་འདི་ཉིད་གནའ་མི་དག་གིས་འདི་ལྟར་བཞེངས་པ་རེད་ཅེས་མི་གཞན་དང་མི་རབས་རྗེས་མ་དག་ལ་ངོ་སྤྲོད་བྱ་ཕྱིར་དང་།འཛམ་གླིང་གི་ཤེས་རབ་ཅན་གྱི་མི་དག་གིས་མི་ཡི་གཟུགས་པོ་ལ་འཕྲོད་ཆེ་ཤོས་ཀྱི་ཁང་པ་དེ་དབྱར་ཁ་བསིལ་ལ་དགུན་ཁ་དྲོ་བའི་རང་བཞིན་ལྡན་པའི་གྱང་གི་ཁང་པ་འདི་ཉིད་ཡིན་པར་ཞལ་མཐུན་ཏེ་གྱང་ཁང་ནང་དུ་སྡོད་རྒྱུ་ལ་རེ་སྨོན་འཆང་བཞིན་པ་དག་གི་དགོས་མཁོ་བཀངས་ཏེ་འཛམ་གླིང་རང་བཞིན་ཅན་གྱི་རིག་གནས་སུ་གྱུར་ནས།འགྲོ་བ་མིའི་རིགས་ཀྱི་བདེ་ཐང་གི་འཚོ་གནས་ལ་ལེགས་སྐྱེས་གྱ་ནོམ་པ་འབུལ་ཕྱིར།ང་ཚོས་ཆེད་དུ་གྱང་གི་རིག་གནས་འདི་ཉིད་གནའ་བོའི་བྲོ་བ་ཏིལ་འབྲུ་ཙམ་ཡང་ཉམས་སུ་མ་བཅུག་པར་ཟློས་གར་གྱི་ལམ་ནས་དར་སྤེལ་དང་ངོ་སྤྲོད་བྱས་པ་ཡིན།